Robbie pak sy tasse vir Texas se klubspan | Netwerk24
Robbie pak sy tasse vir Texas se klubspan
Deur Hendrik Cronjé 11 Oktober 2020 00:03
Robbie Coetzee vier die Leeus se Curriebeker-triomf in 2015.
'n Vierde Suid-Afrikaanse haker, Robbie Coetzee, is op pad na die VSA om sy rugby daar te speel.
Die Leeu-staatmaker het 'n kontrak gesluit met die klubspan Austin Gilgronis in Texas, waar hy beplan om hom en sy gesin vir die volgende vyf jaar te vestig.
Hy sal in die Amerikaanse Majorliga skrum teen sy voormalige Leeu-spanmaat Pieter Jansen, wat deur die New England Free Jacks gewerf is.
Dean Muir, voormalige haker van die Westelike Provinsie, speel vir die San Diego Legion en die gewese haker van die South­ern Kings, Stephan Coetzee, vir die Seattle Seawolves.
Die 31-jarige Coetzee het in Mei 2019 sy laaste wedstryd vir die Leeus teen die Crusaders in Nieu-Seeland gespeel.
Dié oudleerling van die Hoërskool Eldoraigne was van 2013 af 'n Leeu. Hy het hulle in meer as 100 wedstryde in die Superreeks, Curriebekerreeks en Vodacombekerreeks verteenwoordig.
In 2014 is hy gekies om die Bokke in Europa te verteenwoordig, maar moes hom weens 'n nekbesering onttrek.
"Ek het Austin Gilgronis in Texas gekies omdat dit 'n wonderlike plek is. Dit is glo 'n plek vir families. Die weer en kultuur is ook soos hier," sê Coetzee.
"Daar is ook reeds baie Suid-Afrikaners. Dit was 'n groot trekpleister."
Coetzee se belangstelling in Amerikaanse rugby het gegroei nadat die voormalige Bok-voorryman Beast Mtawarira sy rugby ná verlede jaar se Wêreldbekertoernooi daar gespeel het. Hy het ook die veelsydige agterspeler Joe Pietersen se Amerikaanse draai met belangstelling gevolg.
"My doelwit bly steeds om my beste op die veld te gee. Ons is 'n klomp nuwe ouens wat by die Austin Gilgronis bymekaarkom.
"Ek hoop ons kan dieselfde daar doen as by die Leeus deur in 'n klomp eindstryde te speel. 'n Ou weet nooit hoe dit uitwerk en waar 'n mens oor 'n paar jaar gaan eindig nie."
My lyf voel weer soos op 2014 se Bok-toer.
Al was dit vir hom moeilik om sedert Mei 2019 geen rugby te speel nie, het dit sy lyf kans gegee om te herstel. "My fokus in die moeilike tyd was om my lyf weer reg te kry. Ons baba is einde Mei gebore. Dit was wonderlik om die eerste jaar die hele tyd by hom te wees. My vrou, Camilia, en kind, Connor, het my baie positief gehou."
Die voormalige fiksheidman van die Cheetahs, Niel du Plessis, het Coetzee by die Sport Science Lab (SSL) in Pretoria onder hande geneem om sy kondisionering en selfvertroue te verbeter. "My lyf voel weer soos op 2014 se Bok-toer."
Die Coetzee-gesin beplan om vanjaar al te verhuis. Hoewel hy eers Februarie vir voorseisoense oefeninge moet aanmeld en ligawedstryde eers in Maart begin, wil die Coetzee's behoorlik gaan nesskop.
Die San Diego Legion het onlangs aangekondig dat hulle die Bok-vleuel Bjorn Basson gekontrakteer het. Die Blitsbok-ster Cecil Afrika sal daar een van sy spanmaats wees.